Na temelju članka 31. stavka 7. Zakona o komunalnom gospodarstvu („Narodne Novine“ br. 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14, 36/15) te članka 36. Statuta Grada Makarske (Glasnik Grada Makarske, br.8/09, 13/09, 2/13, 8/13 i 9/13 – pročišćeni tekst), Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_\_\_\_ 2017.g., donosi

**ODLUKU O IZMJENI I DOPUNI**

**ODLUKE O KOMUNALNOM DOPRINOSU**

U Odluci o komunalnom doprinosu (Glasnik Grada Makarske, br. 5/06, 6/10, 3/11, 11/11, 2/13 i 10/15) daju se slijedeće izmjene i dopune:

Članak 1.

U članku 12. stavak 1. riječ „konačnosti“ zamjenjuje se s riječi „izvršnosti“.

Članka 2.

Članka 13. stavak 1. mijenja se i glasi:

„Na zahtjev obveznika komunalnog doprinosa fizičke osobe, koja gradi zgradu do 400 m² za stambeno zbrinjavanje svoje obitelji, odobrit će se obročna otplata komunalnog doprinosa na rok otplate do godine dana u 12 mjesečnih obroka, uz plaćanje prvog obroka u roku od 8 dana od izvršnosti rješenja o komunalnom doprinosu, a koji ne može biti manji od 25 % od ukupnog iznosa komunalnog doprinosa, dok se preostali iznos komunalnog doprinosa plaća u jedanaest jednakih mjesečnih obroka.“

Članka 3.

U članku 14. daju se slijedeće izmjene i dopune:

U stavku 1. riječi „za 600 m³“ zamjenjuje se s riječima „do 600 m³“.

Stavak 2. mijenja se i glasi:

„Obvezniku kojem je doneseno rješenje o izvedenom stanju u skladu s Zakonom o postupanju s nezakonito izgrađenim zgradama, odobrava se popust od 50 % na iznos komunalnog doprinosa obračunatog do 600 m³ nezakonito izgrađenog dijela zgrade.“

Stavak 3. se briše, a stavak 4. postaje stavak 3., te se dodaje novi stavak 4. koji glasi:

„Ako obveznik komunalnog doprinosa iz stavka 2. ovog članka ne uplati u roku iz prethodnog stavka smanjeni iznos komunalnog doprinosa s dodatnim popustom od 15 %, dužan je odjednom platiti ukupni iznos komunalnog doprinosa, koji dospijeva devetog dana od dana izvršnosti rješenja o komunalnom doprinosu.“

Stavak 7. mijenja se i glasi:

„Pravo na popust iz stavka 1. ovog članka fizička osoba može ostvariti samo jedanput. U slučaju prodaje zgrade u roku od 5 godina od dana izvršnosti rješenja o komunalnom doprinosu, za koju je plaćen komunalni doprinos s obračunatim popustom iz stavka 1. ovog članka, obveznik komunalnog doprinosa dužan je Gradu Makarska prijaviti prodaju te prethodno odobreni popust namiriti u proračun Grada Makarske u roku od 30 dana od dana prodaje.“

Članak 4.

Iza čanka 14. dodaje se članak 14.a koji glasi:

„Obvezniku komunalnog doprinosa odobrava se popust od 50 % na iznos komunalnog doprinosa obračunatog do 600 m³ za građevine koje se grade za obavljanje proizvodne

djelatnosti (izgradnja različitih proizvodnih pogona) unutar zone poslovne namjene određene prostornim planom Grada Makarske.“

Članak 5.

Ova Odluka o izmjeni i dopuni odluke o komunalnom doprinosu stupa na snagu osmog dana od dana objave u Glasniku Grada Makarske.

Klasa:363-02/10-20/44

Ur.broj:2147/05-05-03/6-17-10

Makarska, \_\_\_\_\_\_\_\_\_2017.g.

Predsjednica

Gradskog vijeća

Jagoda Martić, dipl.ing.kemije

#### O b r a z l o ž e n j e

U Odluci o komunalnom doprinosu (Glasnik Grada Makarske, br. 5/06, 6/10, 3/11, 11/11, 2/13 i 10/15) daju se slijedeće izmjene i dopune:

U članku 12. stavak 1. citirane Odluke propisno je da se komunalni doprinos plaća po konačnosti rješenja o komunalnom doprinosu.

Rješenje doneseno u upravnom postupku izvršava se nakon što postane izvršno pa se sukladno tome mijenja stavak 1. članka 12. Odluke.

Nadalje, u članku 13. citirane Odluke izmijenjen je stavak 1. koji je propisivao da obveznik komunalnog doprinosa isti može platiti u 12 jednakih mjesečnih obroka od jedne godine od dana dospijeća obveze uz uvjet da prvi obrok ne može biti manji od 25 % od ukupne obveze plaćanja komunalnog doprinosa, te se prijedlogom ove Odluke propisuje mogućnost obročne otplate na zahtjev obveznika komunalnog doprinosa.

U članku 14. Odluke također je trebalo izvršiti određene izmjene i dopune.

Naime, iz stavka 2. trebalo je izbrisati dio teksta kojim je bilo propisano da se obvezniku kojem je doneseno rješenje o izvedenom stanju, u skladu s Zakonom o postupanju s nezakonito izgrađenim zgradama, odobrava popust od 50 % na iznos komunalnog doprinosa, ako isti plati u roku od 8 dana od izvršnosti rješenja, odnosno ako prvi obrok kod obročnog plaćanja plaća u roku od 8 dana od izvršnosti rješenja.

Budući navedeni popust nije uvjetovan rokom plaćanja članak 14. st.2. mijenja se i glasi:

„Obvezniku kojem je doneseno rješenje o izvedenom stanju u skladu s Zakonom o postupanju s nezakonito izgrađenim zgradama, odobrava se popust od 50 % na iznos komunalnog doprinosa obračunatog do 600 m³ nezakonito izgrađenog dijela zgrade.“

Nadalje, iz tog razloga brisan je i stavak 3. koji je propisivao da u slučaju neplaćanja komunalnog doprinosa, odnosno prvog obroka kod obročnog plaćanja, u navedenom roku, nadležni odjel donosi zamjensko rješenje o komunalnom doprinosu bez odobrenog popusta.

Prijedlogom ove odluke dodan i novi stavak 4. koji propisuje situaciju u kojoj obveznik komunalnog doprinosa kojem je doneseno rješenje o izvedenom stanju, u skladu s Zakonom o postupanju s nezakonito izgrađenim zgradama, ne uplati smanjeni iznos komunalnog doprinosa s popustom od 15 %, u roku od 8 dana, mora odjednom platiti ukupan iznos komunalnog doprinosa, koji dospijeva devetog dana od dana izvršnosti rješenja o komunalnom doprinosu.

Nadalje, kako je stavak 7. članka 14. uslijed svih prethodnih izmjena i dopuna, kada je dodana i kategorija obveznika komunalnog doprinosa kojem je doneseno rješenje o izvedenom stanju, u skladu s Zakonom o postupanju s nezakonito izgrađenim zgradama, po inerciji ostao nepromijenjen, iako se navedena odredba nije odnosila na postupak legalizacije, ukazalo se nužnim navedeni stavak izmijeniti tako da isti sada glasi:

„Pravo na popust iz stavka 1. ovog članka fizička osoba može ostvariti samo jedanput. U slučaju prodaje zgrade u roku od 5 godina od dana izvršnosti rješenja o komunalnom doprinosu, za koju je plaćen komunalni doprinos s obračunatim popustom iz stavka 1. ovog članka, obveznik komunalnog doprinosa dužan je Gradu Makarska prijaviti prodaju te prethodno odobreni popust namiriti u proračun Grada Makarske u roku od 30 dana od dana prodaje.“

Također se, u svrhu poticanja proizvodnih djelatnosti na području Grada Makarske, prijedlogom ove Odluke iza članka 14. dodaje članak 14.a kojim se odobrava popust od 50 % na iznos komunalnog doprinosa obračunatog do 600 m³ za građevine koje se grade za obavljanje proizvodne djelatnosti (izgradnja različitih proizvodnih pogona) unutar zone poslovne namjene određene prostornim planom Grada Makarske.

Sukladno naprijed navedenom, predlaže se Gradskom vijeću usvajanje predložene Odluke o izmjeni i dopuni Odluke o komunalnom doprinosu.

Gradonačelnik

Tonći Bilić, ing.

|  |  |
| --- | --- |
|  |  |